D. Čaplovič, poslanec: (2004-09-23):
Dovoľte mi preto povedať niekoľko poznámok k prerokúvanému návrhu zákona, ktoré sa dotýkajú a vysvetľujú predkladané moje pozmeňujúce návrhy. Najsamprv by som však upozornil na závažný fakt, ktorý negatívne vplýva na kvalitnejšie a efektívnejšie financovanie škôl a školských zariadení, to je zákon č. 597, pripomínam, aj po prijatí fiskálnej decentralizácie tieto problémy budú, ako aj vzájomných vzťahov medzi štátnou správou a samosprávou, ide taktiež o zákon č. 596 z minulého roka. V žiadnom z doteraz prijatých nových zákonov, a to dokazuje to, že nám chýba naozaj strešný zákon pre tzv. regionálne alebo neviem aké školstvo – zákon o výchove a vzdelávaní. V žiadnom z doteraz prijatých zákonov, ani v týchto novelizovaných zákonoch v oblasti školstva, nemáme presne definované, či ide o štátne alebo verejné, obecné či regionálne školy, či školu charakterizuje zriaďovateľ, ktorý má vo vlastníctve predovšetkým budovy a školské pozemky, alebo štát, ktorý zabezpečuje financovanie mzdy učiteľov alebo školských pracovníkov a výdavkov na jedného žiaka cez normatívy či zabezpečovanie výroby učebníc a samotnú metodiku, za ktorú zodpovedá. Tento pojmový chaos sa nepodarilo odstrániť a tak obce či vyššie územné celky dosť negatívne vstupujú do personálnych a vzdelávacích otázok konkrétnej školy, či už je to v rámci prenesených alebo originálnych kompetencií, a po takto pripravenej fiskálnej decentralizácii v oblasti školstva, najmä vo vzťahu k základným umeleckým školám, materským školám a ďalším školským zariadeniam sa v našom školstve na najnižších poschodiach – takto si to dovolím nazvať – vytvára isté prostredie s poklesom vzdelávacích a výchovných ukazovateľov. Bude pokračovať, obrazne, slovenský súboj o ovládnutie alebo ovládanie tých, čo majú viacej tried, teda učiteľov, riaditeľov škôl, výchovno-vzdelávacích pracovníkov tými, čo majú tých tried menej. Všetka česť výnimkám. Už teraz na to upozorňujem a aj tým to zdôvodňujem, prečo predkladám tieto pozmeňujúce návrhy, ktoré vychádzajú z istej filozofie, že mnohé veci nemožno riešiť jednorazovo, čiastkovo, nesystémovo, ale túto otázku, a konkrétne ide o materské školy, treba riešiť systémovo, systémovým prístupom a takto dotiahnuť ich aj do otvoreného zákona, ktorý je otvorený práve s prijímaním tohto zákona. Podľa nasledovne predložených pozmeňujúcich návrhov k vládnemu návrhu zákona (tlač 725), a to v čl. II navrhujem novelizovať zákon č. 596/2003 Z. z. Pripomínam opäť, že zákon je otvorený tak, aby sa zmenila originálna kompetencia zriaďovateľov materských škôl na prenesenú kompetenciu obcí, čím sa umožnia, a opakujem teda, klasické štandardy, ktoré bežia v Európe – a budem to znovu tu priklincovávať. 1. Garancia štátu za sieť materských škôl, vplyv na zvýšenie zaškolenosti detí v materských školách rôznou formou, teda nielen v štátnych, nielen v súkromných, ale aj v domácnostiach napríklad, a zabezpečenie predškolskej výchovy v potrebnom rozsahu. 2. Myslím si, vážna vec – splniť programové vyhlásenie vlády v oblasti predškolskej výchovy. 3. Plniť záväzky dohody štátov Európskej únie v poskytovaní starostlivosti o deti v predškolských zariadeniach, podľa ktorých je potrebné do roku 2010 umiestniť v predškolských zariadeniach minimálne 90 % všetkých detí od troch rokov až po zaškolenie detí v základných školách a 33 % všetkých detí do troch rokov. Vstúpili sme do Európskej únie a musíme, samozrejme, nie že len plniť jednotlivé úlohy, ale diskutovať o týchto problémoch a vytvárať podmienky na to, aby sme vytvárali predovšetkým kvalitné výchovné a vzdelávacie prostredie v Slovenskej republike. V súčasnosti poklesla zaškolenosť detí v materských školách výrazne – detí zo sociálne slabšieho rodinného prostredia. Preto o tom hovorím, lebo akékoľvek, by som povedal, osobitné príklady uvádzané vo vzťahu k rómskym deťom nie je možné v tejto oblasti špecifikovať a treba to zobrať rázne systémovo pre všetky deti, lebo nechcem tu otvárať proces a problém pozitívnej diskriminácie. 4. Vytvoriť dostatok miest v materských školách aj v prípade nových pracovných príležitostí a zvýšenia zamestnanosti. V roku 2003 bolo v Slovenskej republike cca 3 100 evidovaných nevybavených žiadostí o umiestnenie detí v materských školách pre nedostatok miesta v materských školách. V tomto roku sa doteraz zrušilo cca 100 materských škôl najmä pre nedostatok finančných prostriedkov. Podčiarkujem, že tento trend rušenia by bol výraznejší zrejme aj napriek tomu, že sú tu niektoré prvky veľmi pozitívne, ktoré hodnotím v rámci fiskálnej decentralizácie. Spôsobia rušenia ďalších materských škôl nielen pre nedostatok finančných prostriedkov obcí, ale aj z dôvodu nedocenenia významu predškolskej výchovy v materských školách zo strany niektorých starostov, podčiarkujem, niektorých starostov a poslancov miestnych zastupiteľstiev alebo z dôvodu získania budovy na iné účely vrátane podnikateľských. Dovoľte mi môj názor takto povedať – ja ho mám právo povedať, pán Hort, ja som poslanec Národnej rady a neberte mi slovo. 5. Odborne a efektívnejšie riadiť materské školy, základné školy spojené s materskou školou, zabezpečiť ich nadväznosť a lepšiu prípravu detí do školy i života v spoločnosti. 6. Zabezpečiť právo dieťaťa na kvalitnú predškolskú výchovu v súlade s právami dieťaťa, ku ktorým sa nesporne hlási aj Slovenská republika. Opakovane pripomínam, že materské školy sú výchovno-vzdelávacou inštitúciou, ktoré pracujú podľa základného pedagogického dokumentu Program výchovy a vzdelávania detí v materských školách. Materské školy musia patriť do celého výchovno-vzdelávacieho systému, nemôžu byť vytesňované ako nejaké školské zariadenia. Odporúča to, samozrejme, v tomto výchovno-vzdelávacom systéme Európa, civilizovaný svet, to znamená výchova a vzdelávanie od materskej školy cez základnú školu, strednú školu, vysokú školu až po doktorandské štúdium. To nie je len môj osobný názor. A myslím si, že naozaj štát si musí zachovať isté ingerencie v tejto oblasti aj vo vzťahu k materským školám, ale predovšetkým v malých obciach, v ktorých by boli mnohé materské školy týmto spôsobom ohrozené. Odmietam akúkoľvek možnú deštrukciu. Z uvedených dôvodov predkladám tieto pozmeňujúce návrhy: Osobitne k vládnemu návrhu zákona (parlamentná tlač 725) sa mení takto: V čl. II sa vypúšťa bod 1. Odôvodnenie: Ponechať pôvodné znenie § 10 a tým nevypustiť ustanovenie pre krajské školské úrady o zriaďovaní a zrušovaní materských škôl, ak si to vyžadujú osobitné podmienky. Toto ustanovenie je potrebné v takých prípadoch, ak na jazykovo zmiešaných územiach v záujme národnostnej menšiny, resp. v záujme väčšinového národa, ktorý sa v jednotlivých mikro- a mezoregiónoch môže vyskytnúť v menšine, aby sa tu zachovala materská škola, na ktorú nemajú obce a nebudú mať dostatočné finančné prostriedky, ale štátom, ktorý by mohol takýmto spôsobom ingerovať, zasahovať do toho a pomáhať, aby tá materská škola pôsobila, zachovala sa tam v tom konkrétnom prostredí. Opakujem a poukazujem na Ústavu Slovenskej republiky čl. 12 ods. 3, ktorý znie, že: „Každý má právo slobodne rozhodovať o svojej národnosti. Zakazuje sa akékoľvek ovplyvňovanie tohto rozhodovania a všetky spôsoby nátlaku smerujúce k odnárodňovaniu.“ To značí aj ekonomickým vplyvom, resp. nátlakom. Po druhé. K čl. II. V čl. II sa vkladajú pred doterajšie body 1 až 4 nové body 1 až 6, ktoré znejú: 1. V úvodnej vete § 5 ods. 3 sa za slová „základnej školy“ vkladajú slová „a riaditeľ materskej školy“. Odôvodnenie: Touto navrhovanou zmenou sa zabezpečí kvalitatívne na vyššej úrovni riadenie materských škôl, spojených materských škôl so základnou školou i samotných základných škôl. Zjednoduší sa a zracionalizuje sa financovanie materských škôl a základných škôl. Súčasne sa posilní garancia štátu za sieť materských škôl, vplyv na zvýšenie zaškolenosti detí v materských školách a efektívnejšie sa bude môcť plniť program a ďalšie závery Európskej únie v oblasti predškolskej výchovy, pripomínam najmä závery barcelonského samitu. 2. V § 5 ods. 3 na konci sa pripája nová veta v tomto znení: „Riaditeľ materskej školy rozhoduje v písmenách a), g) a j).“ Odôvodnenie: Týmto sa jasne stanovujú kompetencie riaditeľa materskej školy a riaditeľa základnej školy. 3. V § 5 ods. 6 sa za slová „školského zariadenia“ vkladajú slová „okrem riaditeľa materskej školy“. 4. V § 6 ods. 1 sa za slová „základné školy“ vkladajú slová „a materské školy“. 5. V § 6 ods. 2 sa vypúšťa písmeno b), doterajšie písmená c) až h) sa označujú ako písmená b) až g). Odôvodnenie: Body 3 až 5 vyplývajú zo zmien v bodoch 1 až 2 a súčasne sa nimi rieši ich zriaďovanie v rámci prenesených kompetencií. 6. V § 6 ods. 5 sa za slová „riaditeľ základnej školy“ vkladajú slová „a riaditeľ materskej školy“. Odôvodnenie: Týmto ustanovením sa rieši rozhodovanie obce ako školského úradu v druhom stupni vo veciach, v ktorých v prvom stupni rozhodol riaditeľ materskej školy. Doterajšie body 1 až 4 sa prečíslujú ako body 7 až 10. O pozmeňujúcom návrhu, vážený pán spravodajca, v bode 1 k čl. II vyňatie bodu 1, žiadam hlasovať osobitne. A o pozmeňujúcich návrhoch obsiahnutých v nových bodoch 1 až 6, ktoré som tu predložil, žiadam hlasovať spoločne. Ďakujem vám za pozornosť. (Potlesk.)